[{"text_idx": "#000002", "text": "Kuidas mo\u0303jutavad autojagamise tulevikku seadusandluse ja regulatsioonide areng ning autonoomsete so\u0303idukite kasutuselevo\u0303tu kiirus?"}, {"text_idx": "#000003", "text": "Autojagamise a\u0308riidee on va\u0308hemalt viisku\u0308mmend aastat vana. Esimene registreeritud autojagamise ettevo\u0303te Procotip loodi 1971. aastal Prantsusmaal Montpellier\u2019s. Ettevo\u0303ttel oli 35 autot ja 19 jagamisjaama, kuid see suleti kaks aastat hiljem tehnoloogiliste ja finantsprobleemide to\u0303ttu.1 Tegemist ei ole siiski viljatu tegevusvaldkonnaga, sest ennustatakse, et 2030. aastal kasutatakse va\u0308hemalt u\u0308ht ku\u0308mnest mu\u0308u\u0308dud autost jagatuna.2 Arenenud tehnoloogiad (internetiu\u0308hendus, nutitelefonid, GPS jne) on muutnud jagamismajanduse kasvavaks trendiks ning sellega peavad arvestama autotootjad, vahendajad ja kliendid. Autojagamist vo\u0303ib pidada uueks alternatiivseks liiklusviisiks, mis aitab linnatransporti to\u0303hustada. Millised tegurid mo\u0303jutavad autojagamise arengut?"}, {"text_idx": "#000004", "text": "Autoto\u0308o\u0308stus troonib suurimate to\u0308o\u0308stusharude hulgas ning moodustab ligi 11% Po\u0303hja-Ameerika, Euroopa ja Jaapani SKTst. Kasutuses olevate autode arv on iga 20 aasta ja\u0308rel kahekordistunud.3 1908. aastast pole valdav a\u0308rimudel muutunud: see, mida, kellele ja kuidas pakutakse, on ja\u0308a\u0308nud samaks. Protsess algab auto disainimisest, sellele ja\u0308rgneb (mass)tootmine, mu\u0308u\u0308k klientidele ja autohooldusteenuste pakkumine."}, {"text_idx": "#000005", "text": "Autoto\u0308o\u0308stus on la\u0308binud kolm tehnoloogilist po\u0308o\u0308ret, mis on mo\u0303jutanud lo\u0303pptoodangut: Fordi u\u0308leminek masstoodangule, autode kohandamine eri vajaduste tarbeks ning timmitud tootmine (lean production, Toyota algatus), kus va\u0308a\u0308rtustatakse kulusa\u0308a\u0308stlikkust.4 Mu\u0308u\u0308givo\u0303tted on olnud konservatiivsed, kuid viimasel ajal on ma\u0308rgata ka uudseid lahendusi, kus on kasvanud teenuse roll, sealhulgas kasutuse sidumine virtuaalsete platvormidega. Siin saame eristada so\u0303idujagamist, kus renditakse nii auto kui ka sohver (na\u0308iteks Uber), ja so\u0303idukijagamist (na\u0308iteks Citybee ja ELMO Rent ning Autolevi). Bolti puhul on aga mo\u0303lemad variandid klientidele ka\u0308ttesaadavad."}, {"text_idx": "#000006", "text": "So\u0303idukijagamisel saab inimene kasutamiseks auto, mis vastab tema vajadustele, ning seejuures ei kuluta ta raha ostmisele, hooldusele, kindlustusele jms. Madal rendihind saavutatakse seeto\u0303ttu, et kulud jagunevad autosid pidevalt kasutavate isikute vahel. Saab eristada va\u0308hemalt kolme autojagamise tu\u0308u\u0308pi: (1) edasi-tagasi jagamist, (2) u\u0308hesuunalist jagamist ja (3) isikliku so\u0303iduki jagamist.5 Edasi-tagasi jagamise na\u0308ide on tavaline autorent, kus u\u0308ksikisik peaks auto tagastama sinna, kust ta selle vo\u0303ttis. U\u0308hesuunaline jagamine ta\u0308hendab seda, et u\u0308ksikisik saab auto u\u0308hest kohast ka\u0308tte ja vo\u0303ib so\u0303idu lo\u0303petada teises kohas. See valik vo\u0303ib to\u0308o\u0308tada linnas, riigis vo\u0303i mitmes riigis. Isikliku so\u0303iduki jagamisel annab auto omanik selle ajutiseks isikutele, kes on huvitatud auto u\u0308hiskasutusest. Sellisel juhul peaks olema ettevo\u0303te, mis u\u0308hendab autoomanikke, kes on no\u0303us oma autot jagama, ja eraisikuid, kes on huvitatud auto rentimisest."}, {"text_idx": "#000007", "text": "Autojagamisega kohandumisel on ilmnenud mitmesuguseid ka\u0308itumismustreid ning siinkohal saab tuua na\u0308iteid uuringutest. Kaheksas riigis korraldatud 11 566 vastajaga uuring to\u0303i va\u0308lja linna- ja maapiirkondade elanike erineva huvi autojagamise vastu. Linnakliente huvitasid rohkem so\u0303idujagamisteenused (45% vs. 25%) ja autojagamisvo\u0303imalused (39% vs. 18%).6 Tulemused na\u0308itavad, et jagamise huvi on suurem linnaelanikel. Ka po\u0303lvkonnaerinevused vo\u0303ivad etendada rolli selles, kas autojagamist eelistatakse isikliku auto omamisele vo\u0303i mitte. USA andmed na\u0308itavad, et 16\u201334aastased on palju avatumad autojagamisele kui isikliku auto omamisele ning vaid 60% 18aastastel on juhiluba. Vo\u0303rdluseks, 1980. aastatel oli juhiluba 80% 18aastastel. Need andmed na\u0308itavad, et noorema vanusegrupi esindajatel on autode vastu va\u0308iksem huvi."}, {"text_idx": "#000008", "text": "U\u0308hes Bostonis tehtud uuringus vo\u0303rreldi, kas eelistatakse omada isiklikku autot vo\u0303i hoopis auto kasutamise omandio\u0303igust.7 Intervjuudest selgus, et auto omamist va\u0308a\u0308rtustati rohkem kui u\u0308hiskasutuses oleva auto omandio\u0303igust. Selles uurimuses tuli va\u0308lja autoga seotud u\u0308hiskondliku staatuse aspekt ning see na\u0308itab, et mo\u0303ned vastajad ei soovinud, et neid na\u0308htaks autojagamisele viitavas so\u0303iduvahendis. See justkui na\u0308itaks nende madalamat u\u0308hiskondlikku positsiooni. Po\u0303himo\u0303tted nagu kulude kokkuhoid, looduse sa\u0308a\u0308stmine ja liiklustiheduse va\u0308hendamine ja\u0308a\u0308vad mo\u0303nikord ko\u0303rge u\u0308hiskondliku staatuse taotlusele alla, sest ei soovita \u201eodav\u201c va\u0308lja na\u0308ha. Siiski, u\u0308he teise uurimuse tulemused na\u0308itavad, et autojagamise entusiastide valmidus autot jagada on kaunis suur. 40% vastanutest oli valmis asendama osa isikliku autoga tehtud so\u0303itudest u\u0308hiskasutusega ning 20% oli no\u0303us kavandatud autoostu edasi lu\u0308kkama vo\u0303i loobuma isiklikust autost autojagamise kasuks ehk andma auto u\u0308hiskasutusse.8 Enam kui pooled San Francisco autojagajatest loobusid pa\u0308rast tegelikku jagamiskogemust isikliku auto soetamise mo\u0303ttest ja kolmandik loobus u\u0308hest vo\u0303i mitmest autost."}, {"text_idx": "#000009", "text": "Need vastuolulised tulemused na\u0308itavad, et u\u0308ksikisiku tasandil pole autojagamisega seotud ka\u0308itumismustrid ja -suundumused veel selgepiirilised. Valikud so\u0303ltuvad paljudest teguritest. Nelja aasta pikkune uuring na\u0308itab, et kasutajate vanus, autovahetuspunktide ka\u0308ttesaadavus ja lastega seonduv on peamised tegurid, mis mo\u0303jutavad inimeste valmisolekut autost loobuda vo\u0303i autojagamisele u\u0308le minna.9 See pilt on veelgi mitmekesisem, kui vaadata eri autojagamise tu\u0308u\u0308pide tulemusi, ehk vo\u0303rrelda omavahel na\u0308iteks tavapa\u0308rast autorenti ning isikliku auto jagamisvo\u0303imalusi. U\u0308ksikisiku tasandil tehakse eri valikuid, u\u0308mbritsevas keskkonnas ja autoto\u0308o\u0308stuses toimivad trendid mo\u0303jutavad aga tervikpilti."}, {"text_idx": "#000010", "text": "Tabel. Autojagamise neli vo\u0303imalikku arengustsenaariumi"}, {"text_idx": "#000012", "text": "Koostasime autojagamise tuleviku kohta neli vo\u0303imalikku arengustsenaariumi, mis tuginevad kaheksa eksperdiga tehtud intervjuudele: neist kolm tunnevad ha\u0308sti autoturgu, kolm esindavad eri automarkide mu\u0308u\u0308jaid, u\u0308ks on linnaplaneerimise spetsialist ja u\u0308ks autodega seotud meediaekspert. Vastuseid analu\u0308u\u0308siti nii, et oleks vo\u0303imalik va\u0308lja tuua u\u0308ldised suundumused."}, {"text_idx": "#000013", "text": "Suundumuste hulgast valiti kaks, mille alusel loodi neli vo\u0303imalikku arengustsenaariumi: u\u0308helt poolt seadusandluse ja regulatsioonide areng ja teiselt poolt autonoomsete so\u0303idukite kasutuselevo\u0303tu kiirus. Autonoomne ehk iseliikuv so\u0303iduk saab hakkama inimjuhtimiseta, kuna masin suudab ennast sensorite ning vo\u0303imsa arvutiprotsessori abil ise juhtida. Autode isejuhtimisvo\u0303imekuse eristamiseks kasutatakse isejuhtimistasemeid 0\u20135, kus tasemel 1 on paljudele autojuhtidele tuttavad stabiilsuskontrolliseadmed, tasemel 5 aga inimva\u0308a\u0308rsed juhtimisvo\u0303imed.10 Maailmas ehk u\u0308ks tuntumaid isejuhtivaid autosid Tesla on tasemel 2. Teisiso\u0303nu, auto saab ku\u0308ll autonoomselt so\u0303itmisega hakkama, kuid inimjuht peab siiski olukorda pidevalt ja\u0308lgima ning vajadusel ka sekkuma. Ka Eestis esitleti hiljuti iseso\u0303itvat vesinikso\u0303idukit, samal ajal kui teised ettevo\u0303tted (nt ELMO) arendavad kaugjuhtimist."}, {"text_idx": "#000015", "text": "I stsenaarium. Viljakas maa ja vilets talunik: suur seadusandlik tugi ja autonoomsete so\u0303idukite aeglane areng."}, {"text_idx": "#000016", "text": "Autotootjad kohandavad autonoomseid autosid linnatingimustega. Na\u0308iteks lisatakse autode pardakompuutritesse u\u0308ksikasjalik linnakaart, mis na\u0308itab ko\u0303iki liiklusma\u0308rke, reegleid autovahetuspunktidest mo\u0308o\u0308dumiseks, parkimistsoone, probleemseid alasid ja nende alade la\u0308bimiseks vajalikku teavet. Masino\u0303ppe ja suurandmete abil teab auto elanike so\u0303iduharjumusi, oskab ennustada nende ka\u0308itumist ta\u0308navatel ja va\u0308ltida o\u0303nnetusi. KPMG (u\u0308ks neljast maailma suurimast raamatupidamisorganisatsioonist) ekspertide uuring toob va\u0308lja, et linnades on eraldatud \u201eautonoomiasaared\u201c, kus to\u0308o\u0308tavad teatud reeglite alusel autonoomsed so\u0303idukid.11 Ettevaatusabino\u0303ud vo\u0303imaldavad to\u0303sta autonoomsete so\u0303idukite ohutust, mille tulemusena autod sertifitseeritakse ning autonoomsed so\u0303idukid muutuvad teedel seaduslikult kasutatavaks. Teadus- ja arendustegevus, kohandamine ja sertifitseerimine aga alandavad hinda."}, {"text_idx": "#000017", "text": "Hinnast la\u0308htuvalt konkureerivad autonoomsed autod premium-segmendis ning neil ei pruugi olla luksuslikku sisustust. Autotootjad pakuvad edaspidigi pigem toodet kui liikumislahendust. Takso- ja so\u0303idujagamisettevo\u0303tted pakuvad kliendile vo\u0303imalust vahetada tavalise juhiga auto autonoomse auto vastu. Autonoomse autoga so\u0303idu hind on kliendile odavam, kuna juhi eest pole vaja maksta. Autotootjate a\u0308rimudelis ei toimu ma\u0308rkimisva\u0308a\u0308rseid muutusi: pigem saavad autonoomsed so\u0303idukid linnamaasturite, sedaanide, kupeede ja elektriso\u0303idukite seas eraldi segmendi. Mo\u0303ned autotootjad, kes katsetasid autojagamist ja tellimispo\u0303hiseid a\u0308rimudeleid, vo\u0303ivad rakendada oma autonoomsete autode kogemusi ja lisada oma klientidele mobiilsuslahendusi. Siin sobib na\u0308iteks Nissani liitumispo\u0303hine programm Nissan Switch. Klient saab valida oma vajadustele vastava plaani. Nissan va\u0308idab, et \u201esee programm pakub suuremat valikut, mugavust ja paindlikkust. Neile, kes soovivad na\u0308dala jooksul kasutada sedaani ja na\u0308dalavahetustel maasturit vo\u0303i sportautot, pakub lahenduse Nissan Switch.\u201c12"}, {"text_idx": "#000018", "text": "II stsenaarium. Viljakas maa ja tubli talunik: suur seadusandlik toetus ja autonoomsete autode kiire areng"}, {"text_idx": "#000019", "text": "Autonoomsete autode arv on suurem kui manuaalselt juhitavate autode arv. 2030. aastaks na\u0308eme, et ligikaudu 15% on ta\u0308ielikult autonoomsed so\u0303idukid ja 2040. aastaks on neid peaaegu 90%.13 Autonoomsed autod tuuakse turule ja\u0308rk-ja\u0308rgult. Ko\u0303igepealt muudetakse riigi tasandil o\u0303igusakte ja seeja\u0308rel liikluseeskirju, ko\u0303rge ohutustase vo\u0303idab aga kasutajate usalduse. Esimesi ta\u0308ielikult autonoomseid autosid kasutatakse maanteedel, kuna seal on liiklusintensiivsus va\u0308iksem kui linnas ja autot on lihtsam kohandada maanteel kasutamiseks. Autonoomseid autosid peetakse turvaliseks ja mugavaks liikumisviisiks. Uued suure jo\u0303udlusega ja energiasa\u0308a\u0308stlikud arvutid koos juba kiirteedel testitud tarkvaraga vo\u0303imaldavad tootjatel tagada peaaegu 100% ohutuse. KPMG uuring ro\u0303hutab, et seadusandlus on peamine tegur, mis na\u0308itab riigi valmisolekut kasutada autonoomseid so\u0303idukeid. Singapur, Uus-Meremaa ja Holland on oma o\u0303igusaktide ja poliitika kohandamise poolest esirinnas.14 USAs said autonoomsed autod so\u0303ita juba 2017. aastal 33 osariigi teedel.15"}, {"text_idx": "#000020", "text": "III stsenaarium. Viljatu maa ja vilets talunik: va\u0308hene seadusandlik toetus ja autonoomse so\u0303iduki aeglane areng"}, {"text_idx": "#000021", "text": "KPMG kommenteeritud uuring na\u0308itab, et rohkem kui u\u0308ks viiest vastanust ei usu autonoomsete so\u0303idukite kasutuselevo\u0303tmisse enne 2040. aastat. Autotootjad ei suuda ohutusstandardeid ta\u0308ita. Autod on varustatud mitmesuguste juhtimisseadmetega, mis suudavad autot automaatselt juhtida, kuid piiran\u00adgute ja eeskirjade to\u0303ttu on neil vaid abistav roll. Automaatrez\u030ciimis so\u0303ites analu\u0308u\u0308sib masin, kas juhi ta\u0308helepanu on teele suunatud vo\u0303i mitte. Kui juhi ta\u0308helepanu ha\u0308lbib teelt liiga sageli, ei luba auto juhil reisi lo\u0303puni automaatrez\u030ciimi kasutada."}, {"text_idx": "#000022", "text": "Tarkvara ja so\u0303iduabilised teevad autod turvalisemaks ja juhtimise lihtsamaks. Noored juhid tunneksid end seda tu\u0308u\u0308pi autodega so\u0303ites mugavamalt. Kuna riigiametid ei na\u0308e autojagamist kui vo\u0303imalust lahendada tipptundide liiklusummikute ja kesklinnas parkimise probleeme, ei saa autojagamine valitsuselt parkimiskohtade ega maksuvabastusena mingeid eeliseid. Autojagamisel on turul oma nis\u030cs\u030c, kuid sel on raske konkureerida so\u0303idujagamisettevo\u0303tetega, mille teenuse kasutamine on odavam. Kiirelt reageerivad luksusautode mu\u0308u\u0308jad \u2013 na\u0308iteks Land Rover ja Jaguar \u2013 kes u\u0308hendavad tellimuspo\u0303hise a\u0308rimudeli isikupa\u0308rastatud kliendikogemusega, luues teenuse Pivotal, mis vo\u0303imaldab vahetada autot iga kuue kuu tagant, sisaldab koju toimetamise teenust ja abi maanteel ning kus hoolitsetakse kindlustuse, maksude jm eest.16"}, {"text_idx": "#000023", "text": "IV stsenaarium. Viljatu maa ja tubli talunik: va\u0308hene seadusandlik toetus ja autonoomse so\u0303iduki kiire areng"}, {"text_idx": "#000024", "text": "Tehnoloogia kiire areng vo\u0303imaldab autotootjatel toota taskukohaste hindadega autonoomseid autosid. Nende autode ohutustase on peaaegu 100%, kuid kohalikud ja riigiasutused pole autonoomsete autode tulvale reageerinud. See ta\u0308hendab, et autojuhtideta ei saa neid autosid teedel seaduslikult kasutada. Peale selle ei ole uuritud liiklust, et koguda teavet, kus kohtuvad autonoomsed ja vahetult inimese juhitavad autod. KPMG kommenteeritud uuringu kohaselt arvab 77% ku\u0308sitletutest, et selline segaliiklus vo\u0303ib po\u0303hjustada to\u0303siseid ohutusprobleeme. See olukord mo\u0303jutab ka uute autode interjo\u0308o\u0308ri. Neis on endiselt rooliga juhiiste ja ko\u0303ik muud juhtseadised, mida autonoomsed autod ei vajaks."}, {"text_idx": "#000025", "text": "Iseauto regulaarliin Tallinna tehnikau\u0308likooli Mustama\u0308e linnakus."}, {"text_idx": "#000026", "text": "Ametivo\u0303imud vo\u0303ivad turvalisuse sildi all kehtestada autonoomsetele autodele uusi piiranguid. Lo\u0303ppkasutajad saavad aeg-ajalt autonoomset autot kasutada, kuid ainult omal vastutusel. Mo\u0303ned eraparklad, nagu na\u0308iteks supermarketitele kuuluvad, vo\u0303imaldavad autodel end automaatselt parkida: autojuhtidel pole enam vajadust vaba ruumi otsides parklat mo\u0308o\u0308da so\u0303ita, sest auto suudab ise parkimiskoha leida. Kui on aeg lahkuda, so\u0303idab auto sissepa\u0308a\u0308su juurde, minimeerides nii autojuhi kui ka so\u0303itjate ko\u0303ndimisaega. Hea na\u0308ide on BMW ParkNow lahendus, mis aitab autojuhtidel ta\u0308naval parkimiskoha leida.17"}, {"text_idx": "#000027", "text": "Autode u\u0308hiskasutus vo\u0303ib konkureerida so\u0303idujagamisega, kuid va\u0308hese seadusandliku toetuse to\u0303ttu on sel va\u0308he eeliseid. Autojagamisettevo\u0303tted pole huvitatud autonoomsete autode ostmisest, kuna nende hind on tavaautode omast ko\u0303rgem. Investeeringutasuvus on peaaegu sama ja autonoomne auto ei loo kliendile lisava\u0308a\u0308rtust."}, {"text_idx": "#000028", "text": "Stsenaariumide koostamise viimasel etapil hinnatakse nende esinemise to\u0303ena\u0308osust tulevikus. Ja\u0308a\u0308gu see u\u0308lesanne lugejatele, sest praegu on liiga va\u0308he teavet, et teha seda korrektselt. Loodame, et eeltoodud mo\u0303tted a\u0308rgitavad arvamust kujundama ja aitavad teha valikuid, kui (ise)autojagamise idee uksele koputab."}, {"text_idx": "#000042", "text": "14 Autonoomsete so\u0303idukite valmisoleku indeks 2018. "}]